**Olvasás, szövegértés fejlesztése**

**SZAKKÖR**

Ez a tanterv a kerettantervek kiadásáról és jóváhagyásáról szóló 51/2012. (XII. 21.) EMMI rendelet mellékleteként kiadott kerettanterv alapján készült.

A szövegértés az írott nyelvi szövegek megértése, használata és a rájuk való reflektálás annak érdekében, hogy az egyén elérje céljait, fejlessze tudását, képességeit, kikapcsolódjék, sikerrel alkalmazkodjon vagy vegyen részt a mindennapi kommunikációs helyzetekben. A modern társadalmakban nemcsak állampolgári jog, de általános társadalmi érdek, hogy az (írás-) olvasás képességét minél többen és minél hatékonyabban tudják használni a mindennapi életben, a mindennapi élethelyzetekhez kapcsolható problémák megoldásában.

A szövegértés tantárgyközi kulturális kompetencia, mely nélkülözhetetlen az ismeretszerzéshez és a tanulók további fejlődéséhez. A hatékony, önálló tanulás készségeinek-képességeinek fejlesztése szintén fontos szerepet kap a szakkörön.

A tanuló folyamatosan fejlődő szövegértési tudása teszi lehetővé, hogy képes legyen a különböző szövegek megértésére, elemzésére, kritikai feldolgozására. Mindezek birtokában alkalmassá válik a másodlagos, átvitt kifejezésmódból adódó jelentések felismerésére, reflexiójára és arra, hogy saját szövegek alkotása során maga is éljen velük.

A szépirodalmi szövegek olvasásának kitüntetett feladata az olvasási kedv felkeltése és megerősítése, az irodalomnak mint művészetnek, mint az emberi kommunikáció sajátos formájának megszerettetése, közlésformáinak, kifejezési módjainak élményteremtő megismertetése. Az irodalmi olvasmányok, élmények fejlesztik az önismeretet, a valóságismeretet, az élet értékét sugallják, hozzájárulnak a tanulók lelki-érzelmi nevelődéshez és az erkölcsi tudatosság elmélyítéséhez.

A gyakorláshoz használt tesztek elbeszéléseket, regényrészleteket, ismeretterjesztő szövegeket, újságcikkeket, hirdetéseket és szokványos táblázatokat tartalmaznak. A tanulóknak a különböző információhordozókhoz kapcsolódó kérdések megválaszolásakor a szövegek átfogó értelmezésén túl különböző műveleteket kell végrehajtaniuk. Ezek közé egészen egyszerű és komplex műveletek is tartoznak a konkrét információ visszakeresésétől az egyes szövegelemek funkciójának meghatározásán át a szöveg megformáltságára reflektálásig.

**Óraszám:** **36/év**

**1/hét**

**Az éves óraszám felosztása**

|  |  |  |
| --- | --- | --- |
| **Témakör sorszáma** | **Témakör** | **Óraszám** |
| **1.** | **Szövegtípusok** | **12 óra** |
| **2.** | **Szövegértési műveletek** | **16 óra** |
| **3.** | **Szövegértési feladatlapok megoldása** | **8 óra** |

|  |  |  |  |  |
| --- | --- | --- | --- | --- |
| **Tematikai egység/ Fejlesztési cél** | | **Szövegtípusok** | | **Órakeret 12 óra** |
| **Előzetes tudás** | | A tanult különböző típusú és műfajú szövegek felismerése és megértése. | | |
| **A tematikai egység nevelési-fejlesztési céljai** | | Az olvasott szövegek tipológiai és műfaji különbségének megfigyelése. A szöveg és a kép összefüggéseinek feltárása, értelmezése. | | |
| **Ismeretek/fejlesztési követelmények** | | | **Kapcsolódási pontok** | |
| A szövegtípusok sajátosságai.  Elbeszélő típusú szövegek: novella, mese, vallomás, esszé, útleírás, kritika, recenzió, tudósítás.  Magyarázó típusú szövegek: tudományos, ismeretterjesztő szövegek.  Dokumentum típusú szövegek: listák, grafikonok, menetrendek, táblázatokat, térképek, a szövegekhez készített ábrák, használati utasítás, nyomtatványok, kérdőívek, szabályzatok.  A szöveg képe, tipográfiai jelek, képek, rajzok a szövegben. | | | *Minden tantárgy*: a tankönyvekben található szövegek értelmezése.  *Vizuális kultúra*: szöveg és kép összefüggései. | |
| **Kulcsfogalmak/ fogalmak** | Szövegtípus, kommunikációs célok. | | | |

|  |  |  |  |  |
| --- | --- | --- | --- | --- |
| **Tematikai egység/ Fejlesztési cél** | | **Szövegértési műveletek** | | **Órakeret 16 óra** |
| **Előzetes tudás** | | A tanult olvasási stratégiák adekvát alkalmazása. A szöveg információinak és gondolatainak az életkora szerint elvárható értelmezése és értékelése. | | |
| **A tematikai egység nevelési-fejlesztési céljai** | | A szövegfeldolgozás általános sémájának tudatosítása változó szövegeken.  Az olvasási technika fejlesztése különféle folyamatos és nem folyamatos szövegeken többféle szövegértési eljárással. A szöveghez tartozó kép és szöveg közötti összefüggés felismertetése, egyszerűbb ábrák, grafikonok értelmeztetése.  Az olvasási, a szövegértési hibák felismerésének fejlesztése, és a megfelelő javítási stratégia megismertetése, alkalmazásának elősegítése. | | |
| **Ismeretek/fejlesztési követelmények** | | | **Kapcsolódási pontok** | |
| Információ-visszakeresés művelete: egy vagy több elem visszakeresése és azonosítása. A szöveg explicit (szó szerinti) vagy implicit (rejtetten jelen lévő) elemeinek felismerése.  A kapcsolatok és összefüggések felismerésének művelettípusa: különböző tartalmi és logikai összefüggések felismerése.  Az értelmezés műveletéhez sorolt feladatok: (1) általános szövegértési feladatok, amelyekben az üzenet, mondanivaló felismerése, a szövegegész értelmezése a cél; (2) reflektálás a szöveg tartalmi elemeire, egy adott szövegegység értelmezése, illetve véleményalkotás egy adott tartalmi elemről; (3) reflektálás a stiláris elemekre, a szöveg megfogalmazásmódjának értelmezése, illetve vélemény a megfogalmazás módjáról, stílusáról.  Olvasási, szövegértési stratégiák alkalmazása, gyakorlása és bővítése különböző témájú és típusú nyomtatott és elektronikus szövegeken. Az ismert szöveg-feldolgozási stratégiák (átfutás, jóslás, előzetes tudás aktiválása stb.) alkalmazása, illetve újabb stratégiákkal való bővítése (szintézis, szelektív olvasás).  Tájékozódás, információkeresés (betűrend, tartalomjegyzék, utalók használatával) a különféle dokumentumtípusokban (könyv, folyóirat, AV és online dokumentum), korosztálynak szóló kézikönyvekben (szótár, lexikon), ismeretterjesztő forrásokban.  A szövegértés folyamatának megfigyelése, a szöveg megértésének követése, monitorizálása. A hibás olvasási, szövegértési technika felismerése, a megfelelő javító stratégia megtalálása és alkalmazása. | | | *Matematika;* *Természetismeret*: szövegértés, a feladatok szövegének értelmezése.  *Vizuális kultúra*: szöveg és kép összefüggései. | |
| **Kulcsfogalmak/ fogalmak** | Kohézió, tartalmi, logikai kapcsolatok, konnotatív jelentés, stiláris elemek. | | | |

**Tevékenységformák**: könyvtárhasználat, különféle műfajú szövegek olvasása és értelmezése, szövegértési feladatok megoldása.